EFF-splinterparty deel plan vir grondonteieningVerskeie ontevrede lede van die Ekonomiese Vryheidsvegters (EFF) het die party verlaat en ŉ splinterparty, die New Economic Freedom Front, gestig. “Die party is op 29 Augustus gestig,” het Wonder Sentimile, ŉ voormalige EFF-streekskoördineerder, Vrydag gesê. “Ons ontvang daagliks oproepe van EFF-lede van dwarsoor die land wat ongelukkig is en by ons wil aansluit. Ons het nog nie bevestig hoeveel lede ons het nie, maar die getal neem daagliks toe.” Sentimile sal die nuwe party lei tot sy strukture in plek is en ŉ verkiesingskonferensie gehou is. Hy het gesê hy het die EFF vroeg in Augustus verlaat omdat die leiers “skynheilig en leuenaars is wat [tydens die verkiesing] die stemme van die arm massas gesteel het”. Hy het gesê sy nuwe party het ŉ ander benadering tot grondonteiening as die EFF. “Ons sal nie die feit ignoreer dat wit mense die grond gevat het en toe die beskermhere van die grond geword het nie. Ons het die grond nodig, maar ons moet waardering hê vir dit wat hulle vir die opheffing van Suid-Afrika gedoen het en om die land en die grond te onderhou.” Volgens Sentimile is vergoeding vir dié persone deel van hierdie waardering. “Ons gaan nie onkundig wees nie. Ons kan nie net die land sonder vergoeding terugeis nie. Ons kan nie ignoreer hoe hulle [wit mense] met die grond gehelp het nie.” Hy het gesê die New Economic Freedom Front sal ŉ nasionale politieke party wees. Die webwerf sal binnekort beskikbaar wees. Julius Malema, die EFF se leier, en Mbuyiseni Ndlozi, die party se woordvoerder, kon nie dadelik vir kommentaar bereik word nie.